CELEX: 
Language: mt
Date: 2017-03-29 00:00:00
Title: REGOLAMENT TAL-KUMMISSJONI (UE) .../... li jemenda l-Anness VI tar-Regolament (KE) Nru 1005/2009 tal-Parlament Ewropew u tal-Kunsill dwar sustanzi li jnaqqsu s-saff tal-ożonu

REGOLAMENT TAL-KUMMISSJONI (UE) .../...
            
            
               ta’ 29.3.2017
            
            
               li jemenda l-Anness VI tar-Regolament (KE) Nru 1005/2009 tal-Parlament Ewropew u tal-Kunsill dwar sustanzi li jnaqqsu s-saff tal-ożonu
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 1005/2009 tal-Parlament Ewropew u tal-Kunsill tas-16 ta’ Settembru 2009 dwar sustanzi li jnaqqsu s-saff tal-ożonu
                  1
               , u b’mod partikolari l-Artikolu 13(2) tiegħu,
            
            
               Billi:
            
            
               (1)L-Anness VI tar-Regolament (KE) Nru 1005/2009 jistabbilixxi dati limitu li warajhom jenħtieġ li ma jibqgħux jintużaw l-aloni għat-tagħmir għat-tifi tan-nar u għas-sistemi ta’ protezzjoni min-nar fit-“tagħmir ġdid”, inkluż fl-inġenji tal-ajru ġodda. Skont il-punt 2(b) tal-Anness VI tar-Regolament (KE) Nru 1005/2009, id-definizzjoni ta’ “tagħmir ġdid” tiddependi fuq id-data ta’ preżentazzjoni ta’ talba għal ċertifikazzjoni tat-tip lill-awtorità regolatorja xierqa. 
            
            
               (2)Għal raġunijiet ta’ ċarezza tad-dritt u ta’ konsistenza fl-implimentazzjoni tar-Regolament (KE) Nru 1005/2009, jenħtieġ li fid-definizzjoni ta’ “tagħmir ġdid” fil-punt 2(b) tal-Anness VI tar-Regolament (KE) Nru 1005/2009 jiġi speċifikat li għall-inġenji tal-ajru, it-talba għal ċertifikazzjoni tat-tip tirrigwarda biss it-talba għal ċertifikazzjoni ġdida tat-tip u ma tkoprix il-bidliet f’ċertifikazzjoni eżistenti tat-tip. Dan ikun konformi wkoll mal-kunċett użat mill-Organizzazzjoni tal-Avjazzjoni Ċivili Internazzjonali għall-istandards dwar l-aloni.
            
            
               (3)Għalhekk jenħtieġ li r-Regolament (KE) Nru 1005/2009 jiġi emendat skont dan.
            
            
               (4)Il-miżuri stipulati f’dan ir-Regolament huma skont l-opinjoni tal-Kumitat stabbilit bl-Artikolu 25(1) tar-Regolament (KE) Nru 1005/2009,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fil-punt 2(b) tal-Anness VI tar-Regolament (KE) Nru 1005/2009, tiżdied it-tieni sentenza li ġejja:
            
            
               “Għall-inġenji tal-ajru, il-preżentazzjoni ta’ talba għal ċertifikazzjoni tat-tip tirreferi għal preżentazzjoni ta’ talba għal ċertifikazzjoni tat-tip ta’ inġenju tal-ajru ġdida.”
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmula fi Brussell, 29.3.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  ĠU L 286, 31.10.2009, p. 1.